Kašecy (SW/SN). Hižo lětuše mejemjetanje přihotujo začuwachu Kaščenjo nowy wětřik młodeje skupiny wjesneho młodźinskeho kluba pod nawodom Justina Ladewicha. Tak přihotowachu młodostni zaso nowy zdónk, nawichu dołhu pletwu a krónu za mejski štom. Króna je wosebitosć mejskeho štoma w Kašecach a je tam mjeztym wjelelětna tradicija.
Dalša tradicija je, zo rejuja tu w serbskej narodnej drasće, a to činjachu lětsa hižo 25. raz. Nałožk mejemjetanja hajić započachu z małej dźěćacej skupinu, kotraž wokoło meje tehdy hišće při wulkim wjesnym puću rejwaše. Bórze pak meju na sportnišću stajichu, a z dźěći buchu młodostni. Ći sej z rejwanjom ćežko činjachu. Jako chcychu 10. króć meju na te wašnje mjetać, bě jenož mało dźěći a młodostnych, kiž bychu wokoło reje rejwali. Tuž so někotři starši ženjeni rozsudźichu, reju młodostnych podpěrać. A tak su rjany nałožk přez čas wobchowali.
szl_Latn szl_Latn